text: 53-årig kastede brandfarlig cocktail mod familierådgivning
  24 april 2018 kl. 15.10
  En 53-årig mand var kun på fri fod i kort tid, efter at han havde forsøgt at sætte ild til kommunal bygning.
  Syd- og Sønderjyllands Politi anholdt tirsdag klokken 15.00 en 53-årig mand fra Esbjerg for brandstiftelse mod Esbjerg Kommunes Familierådgivning på Darumvej i Esbjerg.
  Den 53-årige kastede tirsdag klokken 14:16 en molotovcocktail mod bygningen, hvorved der udelukkende skete materiel skade.
  Manden forlod derefter området i bil. En patrulje fra Syd- og Sønderjyllands Politi foretog efterfølgende anholdelse af manden i Esbjerg.
  Den 53-årige er sigtet for forsætlig brandstiftelse. Og politiet vil ud fra efterforskningen vurdere, om der skal ske fremstilling i et grundlovsforhør.
  
  